CELEX: 32022D0910
Language: sk
Date: 2022-06-09 00:00:00
Title: Vykonávacie rozhodnutie Komisie (EÚ) 2022/910 z 9. júna 2022, ktorým sa mení vykonávacie rozhodnutie (EÚ) 2019/1326, pokiaľ ide o harmonizované normy pre elektromagnetickú kompatibilitu nízkonapäťových spínačov, odpájačov, odpínačov a poistkových kombinácií a pre vonkajšie napájanie mobilných telefónov (Text s významom pre EHP)

10.6.2022   
               
               
                  SK
               
               
                  Úradný vestník Európskej únie
               
               
                  L 157/70
               
            
         VYKONÁVACIE ROZHODNUTIE KOMISIE (EÚ) 2022/910
         z 9. júna 2022,
         ktorým sa mení vykonávacie rozhodnutie (EÚ) 2019/1326, pokiaľ ide o harmonizované normy pre elektromagnetickú kompatibilitu nízkonapäťových spínačov, odpájačov, odpínačov a poistkových kombinácií a pre vonkajšie napájanie mobilných telefónov
         (Text s významom pre EHP)
         EURÓPSKA KOMISIA,
         so zreteľom na Zmluvu o fungovaní Európskej únie,
         so zreteľom na nariadenie Európskeho parlamentu a Rady (EÚ) č. 1025/2012 z 25. októbra 2012 o európskej normalizácii, ktorým sa menia a dopĺňajú smernice Rady 89/686/EHS a 93/15/EHS a smernice Európskeho parlamentu a Rady 94/9/ES, 94/25/ES, 95/16/ES, 97/23/ES, 98/34/ES, 2004/22/ES, 2007/23/ES, 2009/23/ES a 2009/105/ES a ktorým sa zrušuje rozhodnutie Rady 87/95/EHS a rozhodnutie Európskeho parlamentu a Rady č. 1673/2006/ES (1), a najmä na jeho článok 10 ods. 6,
         keďže:
         
                     (1)
                  
                  
                     V súlade s článkom 13 smernice Európskeho parlamentu a Rady 2014/30/EÚ (2) sa o elektrickom zariadení, ktoré je v zhode s harmonizovanými normami alebo ich časťami, na ktoré sa uverejnili odkazy v Úradnom vestníku Európskej únie, predpokladá, že je v zhode so základnými požiadavkami stanovenými v prílohe I k uvedenej smernici, na ktoré sa uvedené normy alebo ich časti vzťahujú.
                  
               
                     (2)
                  
                  
                     Vykonávacím rozhodnutím C(2016) 7641 (3) Komisia požiadala Európsky výbor pre normalizáciu (CEN), Európsky výbor pre normalizáciu v elektrotechnike (Cenelec) a Európsky inštitút pre telekomunikačné normy (ETSI) o vypracovanie a revíziu harmonizovaných noriem pre elektromagnetickú kompatibilitu na podporu smernice 2014/30/EÚ.
                  
               
                     (3)
                  
                  
                     Na základe žiadosti uvedenej vo vykonávacom rozhodnutí C(2016) 7641 výbor Cenelec zrevidoval harmonizovanú normu EN IEC 60947-3:2009 a jej zmenu EN IEC 60947-3:2009/A1:2012 pre nízkonapäťové spínače, odpájače, odpínače a poistkové kombinácie, na ktoré boli uverejnené odkazy v oznámení Komisie (2018/C 246/01) (4).
                  
               
                     (4)
                  
                  
                     Výsledkom bolo prijatie harmonizovanej normy EN IEC 60947-3:2021 pre nízkonapäťové spínacie a riadiace zariadenia: spínače, odpájače, odpínače a poistkové kombinácie.
                  
               
                     (5)
                  
                  
                     Komisia spolu s výborom Cenelec posúdili, či harmonizovaná norma EN IEC 60947-3:2021 spĺňa požiadavky uvedené vo vykonávacom rozhodnutí C(2016) 7641.
                  
               
                     (6)
                  
                  
                     Harmonizovaná norma EN IEC 60947-3:2021 spĺňa základné požiadavky, na ktoré sa má vzťahovať a ktoré sú stanovené v smernici 2014/30/EÚ. Preto je vhodné uverejniť odkazy na uvedenú harmonizovanú normu v Úradnom vestníku Európskej únie.
                  
               
                     (7)
                  
                  
                     V prílohe I k vykonávaciemu rozhodnutiu Komisie (EÚ) 2019/1326 (5) sa uvádzajú odkazy na harmonizované normy, ktoré sú základom pre predpoklad zhody so smernicou 2014/30/EÚ. S cieľom zabezpečiť, aby odkazy na harmonizované normy vypracované na podporu smernice 2014/30/EÚ boli uvedené v jednom akte, by sa odkaz na harmonizovanú normu EN IEC 60947-3:2021 mal zahrnúť do uvedenej prílohy.
                  
               
                     (8)
                  
                  
                     Preto je potrebné z Úradného vestníka Európskej únie vypustiť odkazy na harmonizovanú normu EN IEC 60947-3:2009 a jej zmenu EN IEC 60947-3:2009/A1:2012.
                  
               
                     (9)
                  
                  
                     Listom z 15. novembra 2021 inštitút ETSI informoval Komisiu, že harmonizovaná norma EN 61204-3:2000 o elektromagnetickej kompatibilite nízkonapäťových napájacích zariadení s jednosmerným výstupom, na ktorú bol uverejnený odkaz v oznámení (2018/C 246/01), sa vzťahuje na nabíjačky, ktoré patria do rozsahu pôsobnosti harmonizovanej normy EN 301 489-34 V1.4.1. Komisia spolu s inštitútom ETSI posúdila, že harmonizovanú normu EN 61204-3:2000 možno použiť namiesto harmonizovanej normy EN 301 489-34 V1.4.1 pretože dodatočné požiadavky na ochranu v norme EN 301 489-34 V1.4.1 určené na ochranu nabíjačky pred poliami generovanými mobilným telefónom už nie sú nutné.
                  
               
                     (10)
                  
                  
                     Preto je potrebné z Úradného vestníka Európskej únie vypustiť odkaz na harmonizovanú normu EN 301 489-34 V1.4.1.
                  
               
                     (11)
                  
                  
                     V prílohe II k vykonávaciemu rozhodnutiu (EÚ) 2019/1326 sa uvádzajú odkazy na harmonizované normy vypracované na podporu smernice 2014/30/EÚ, ktoré sa vypúšťajú zo série C Úradného vestníka Európskej únie. Preto je vhodné do uvedenej prílohy zahrnúť odkazy na harmonizovanú normu EN IEC 60947-3:2009 a na jej zmenu EN IEC 60947-3:2009/A1:2012 a na harmonizovanú normu EN 301 489-34 V1.4.1.
                  
               
                     (12)
                  
                  
                     S cieľom poskytnúť výrobcom dostatočný čas na prípravu na uplatňovanie harmonizovanej normy EN IEC 60947-3:2021, je potrebné odložiť vypustenie odkazov na harmonizovanú normu EN IEC 60947-3:2009 a jej zmenu EN IEC 60947-3:2009/A1:2012.
                  
               
                     (13)
                  
                  
                     S cieľom poskytnúť výrobcom dostatočný čas na prípravu na uplatňovanie harmonizovanej normy EN 61204-3:2000 namiesto harmonizovanej normy EN 301 489-34 V1.4.1, je potrebné odložiť vypustenie odkazu na uvedenú harmonizovanú normu.
                  
               
                     (14)
                  
                  
                     Vykonávacie rozhodnutie (EÚ) 2019/1326 by sa preto malo zodpovedajúcim spôsobom zmeniť.
                  
               
                     (15)
                  
                  
                     Dodržiavanie harmonizovanej normy zakladá predpoklad zhody s príslušnými základnými požiadavkami stanovenými v harmonizačných právnych predpisoch Únie odo dňa uverejnenia odkazu na takúto normu v Úradnom vestníku Európskej únie. Toto rozhodnutie by preto malo nadobudnúť účinnosť dňom jeho uverejnenia,
                  
               PRIJALA TOTO ROZHODNUTIE:
         
            Článok 1
            Príloha I k vykonávaciemu rozhodnutiu (EÚ) 2019/1326 sa mení v súlade s prílohou I k tomuto rozhodnutiu.
         
         
            Článok 2
            Príloha II k vykonávaciemu rozhodnutiu (EÚ) 2019/1326 sa mení v súlade s prílohou II k tomuto rozhodnutiu.
         
         
            Článok 3
            Toto rozhodnutie nadobúda účinnosť dňom jeho uverejnenia v Úradnom vestníku Európskej únie.
         
         
            V Bruseli 9. júna 2022
            
               
                  Za Komisiu
               
               
                  predsedníčka
               
               Ursula VON DER LEYEN
            
         
         
            (1)  Ú. v. EÚ L 316, 14.11.2012, s. 12.
         
            (2)  Smernica Európskeho parlamentu a Rady 2014/30/EÚ z 26. februára 2014 o harmonizácii právnych predpisov členských štátov vzťahujúcich sa na elektromagnetickú kompatibilitu (Ú. v. EÚ L 96, 29.3.2014, s. 79).
         
            (3)  Vykonávacie rozhodnutie Komisie C(2016) 7641 z 30. novembra 2016 o žiadosti o normalizáciu adresovanej Európskemu výboru pre normalizáciu, Európskemu výboru pre normalizáciu v elektrotechnike a Európskemu inštitútu pre telekomunikačné normy, pokiaľ ide o harmonizované normy na podporu smernice Európskeho parlamentu a Rady 2014/30/EÚ z 26. februára 2014 o harmonizácii právnych predpisov členských štátov vzťahujúcich sa na elektromagnetickú kompatibilitu.
         
            (4)  Oznámenie Komisie v rámci implementácie smernice Európskeho parlamentu a Rady 2014/30/EÚ o harmonizácii právnych predpisov členských štátov vzťahujúcich sa na elektromagnetickú kompatibilitu (Uverejnenie názvov a odkazov harmonizovaných noriem podľa harmonizačného právneho predpisu Únie) (Ú. v. EÚ C 246, 13.7.2018, s. 1).
         
            (5)  Vykonávacie rozhodnutie Komisie (EÚ) 2019/1326 z 5. augusta 2019 o harmonizovaných normách pre elektromagnetickú kompatibilitu vypracovaných na podporu smernice Európskeho parlamentu a Rady 2014/30/EÚ (Ú. v. EÚ L 206, 6.8.2019, s. 27).
      
      
         
            PRÍLOHA I
            V prílohe I sa dopĺňa táto položka:
            
               
                           č.
                        
                        
                           Odkaz na normu
                        
                     
                           „21.
                        
                        
                           EN IEC 60947-3:2021
                           Nízkonapäťové spínacie a riadiace zariadenia. Časť 3: Spínače, odpájače, odpínače a poistkové kombinácie“
                        
                     
         
      
      
         
            PRÍLOHA II
            V prílohe II sa dopĺňajú tieto položky:
            
               
                           č.
                        
                        
                           Odkaz na normu
                        
                        
                           Dátum vypustenia
                        
                     
                           „18.
                        
                        
                           EN IEC 60947-3:2009
                           Nízkonapäťové spínacie a riadiace zariadenia. Časť 3: Spínače, odpájače, odpínače a poistkové kombinácie
                           EN IEC 60947-3:2009/A1:2012
                        
                        
                           10. decembra 2023
                        
                     
                           19.
                        
                        
                           EN 301 489 -34 V1.4.1
                           Elektromagnetická kompatibilita a záležitosti rádiového spektra (ERM). Elektromagnetická kompatibilita (EMC), norma na rádiové zariadenia a služby. Časť 34: Osobitné podmienky na vonkajšie napájanie (EPS) mobilných telefónov
                        
                        
                           10. decembra 2023“